[{"text_idx": "#000001", "text": "Internacie konata foto-j\u0302urnalisto veturas al la fikcia insulo Hakilule (kiu trovig\u0302as en la nefikcia Polinezio), c\u0302ar tie okazis cunama katastrofo. Raportante pri la tragedio li samtempe konatig\u0302as kun insulanoj. Li rimarkas, ke kristanoj kaj animistoj sur la insulo havas nesupozeble bonajn rilatojn. Post la cunamo la insulanoj renkontas alian defion. Kiam multaj el la domoj estas detruitaj, internacia kompanio volas ne rekonstrui la domojn, sed konstrui hotelojn kaj aliajn konstruaj\u0302ojn por allogi turistojn al la insulo. Kontrau\u0306 tio c\u0302i protestas i.a. patro Patrick. Utila estas la c\u0302eesto de internacie konata foto-j\u0302urnalisto sur la insulo. La rakonto havas du finojn: unu por la insulanoj kaj alia por la c\u0302efa protagonisto."}, {"text_idx": "#000007", "text": "La menciita patro estas la katolika pastro Patrick, kiu alvenis al la insulo antau\u0306 longa tempo, sed kiu pli kaj pli konvinkig\u0302is ke la animistoj sur la insulo same bone povis resti animistoj anstatau\u0306 farig\u0302i katolikoj. Pro tio ekestis ne nur bona kunlaboro inter la anoj de la du religioj, sed ankau\u0306 ritoj kun miksita liturgio. Pastro Patrick cetere ankau\u0306 edzig\u0302is al animista virino Alani, kvankam katolikaj pastroj \u2013 kun malmultaj esceptoj \u2013 devas resti needzig\u0302intaj. Ilia filino Perpetua estas la tria grava protagonisto de la verko, kiu multe diskutas kun Bruce Golding pri diversaj aferoj."}, {"text_idx": "#000008", "text": "Trevor Steele estas tre produktema verkisto. Plurajn temojn el Dio ne havas eklezion ni renkontas ankau\u0306 en aliaj liaj verkoj. La katolikan eklezion kaj ties spiritan vivon ni renkontas ankau\u0306 en la du volumoj de La Fotoalbumo (2001, 2005) kaj kies trian volumon mi nepacience atendas. La renkontig\u0302on inter pralog\u0302antoj kaj la okcidenta civilizo ni renkontas en Flugi kun kakatuoj (2010), en Paradizo s\u0302telita (2012), kaj ankau\u0306 en la novelo Memori kaj forgesi en la samnoma novelaro el 1992, en noveloj el Au\u0306stralia Felix (1999) k. a. Ni povas kompreni, ke tiuj c\u0302i temoj \u2013 katolikismo kaj renkontig\u0302o inter pralog\u0302antaro kaj moderna civilizo \u2013 forte tus\u0302is la verkinton."}, {"text_idx": "#000009", "text": "C\u0302u la traktado de la temoj estas bonstila? G\u0302enerale jes, sed kelkfoje kiel en p. 55-58 la diskutado pri katolikismo farig\u0302as iom tro simila al debata artikolo ol beletro. En kelkaj pag\u0302oj pastro Patrick \u2013 au\u0306 c\u0302u la verkinto \u2013 prezentas sian ideon pri harmonia kunvivado kaj ekmiksig\u0302o de animismo kaj katolikismo. La harmonia kunvivado estas priskribita kiel unika afero. La verkinto eble renkontis konserveman tipon da katolikismo. Ni tamen sciu ke la tiel nomataj \u201ckuntekstaj\u201d teologio kaj liturgio farig\u0302as c\u0302iam pli ofta en la katolika kaj pluraj protestantaj eklezioj. Ekzemple, en Afriko multaj eklezioj ne priskribas la kristanig\u0302on kiel s\u0302ang\u0302on de religio, sed ekzemple: \u201cNia popolo c\u0302iam kredis je Dio. Nun ni ankau\u0306 kredas je Jesuo\u201d. Tial la situacio sur la fikcia Hakilule ne estas same unika, kiel aludas la libro. Ni tamen renkontas ankau\u0306 reenkarnig\u0302on en la religia mikso de la insula popolo (p. 69). Interese estus scii de kie venas tiu elemento. G\u0302i certe ne estas tipa elemento de polineziaj religioj, sed kutime apartenas al hinduismo, kelkaj formoj de popola budhismo kaj okcidenta novag\u0302ismo. La verkisto volas multon diri pri religio en la libro. La stilo iom perdas pro tio, sed g\u0302enerale la libro estas bonstila. La dialogoj fluas. Parolas kaj pensas veraj homoj. La lingvaj\u0302o estas bona Esperanto, sen lingvaj eksperimentoj. Nur unu tajperaron mi trovis."}, {"text_idx": "#000010", "text": "La titolo de la libro Dio ne havas eklezion povas trompi legemulojn. Kiam la retejo OLE (Originala Literaturo Esperanto; nepre vizitu g\u0302in, se vi ankorau\u0306 ne tion faris.) unue prezentis c\u0302i tiun libron, la retejo priskribis g\u0302in nur per unu vorto: \u201creligia\u201d. Tio montras, ke la titolo trompas leguntojn, c\u0302ar la temo estas multe pli larg\u0302a ol religia. Religioj estas unu el pluraj temoj, kio estas natura, c\u0302ar religioj estas grava fenomeno en la homa kulturo. Tamen ne estas korekte diri, ke Dio ne havas eklezion estas religia romano. Mi supozas, ke la titolo bazig\u0302as sur opinio de la verkinto ke la oficiala katolika eklezio ne estas fondita de Dio en la maniero kiu estas dogmo en la eklezio mem. La elekto de tiu c\u0302i titolo tamen vers\u0302ajne malinstigas nereligiemajn legemulojn legi g\u0302in. La kovrilo montras dratreton antau\u0306 maro \u2013 eble aludo pri la batalo inter la vivstilo pri proksima al la naturo de la Hakilule-anoj kaj la okcidenta civilizo."}, {"text_idx": "#000012", "text": "Noto: La recenzanto uzas la vorton katolika en la senco romkatolika. \u2014 La Red."}, {"text_idx": "#000013", "text": "C\u0302i tiu recenzo aperis en la postkongresa au\u0306gusta-septembra kajero de La Ondo de Esperanto (2016).\nC\u0302e represo bonvolu nepre indiki la fonton paperan (se en presaj\u0302o) au\u0306 retan (se en retejo):\nRete: La Balta Ondo "}, {"text_idx": "#000015", "text": "Demonstraj versioj de \u201cLa Ondo\u201d\nMusklaku la kovrilon por legi pliajn informojn."}, {"text_idx": "#000016", "text": "Demonstraj versioj de \u201cLa Ondo\u201d"}]